kardosdrur/scandi-wiki huggingface dataset:
Sabina Guzzanti

Sabina Guzzanti (født 25. juli 1963 i Rom) er en italiensk skuespillerinde og satiriker.

Guzzanti er den ældste datter af den kendte politiske kommentator og journalist Paolo Guzzanti og søster til Corrado Guzzanti og Caterina Guzzanti. Hun studerede ved skuespillerakademiet i Rom. I 1988 begyndte hendes fjernsynskarriere da hun deltog i en række humorprogrammer. Guzzanti er blevet kendt for sine imitationer af pornostjerner og af politikere, deriblandt Silvio Berlusconi. Hun medvirkede også i filmen I Cammelli af Giuseppe Bertolucci.

I november 2003 skrev, regisserede og spillede Sabina Guzzanti i den første og eneste udsendelse af Raiot, et politisk satireprogram som blev sendt sendt om aftenen på RAI-3. Efter at have angrebet statsminister Silvio Berlusconi blev Guzzanti sagsøgt af Berlusconi for "løgne og insinuationer", og programmet blev standset. Sabina Guzzanti lavede en film om sagen, Viva Zapatero!, som kom i 2005.

I juli 2008 talte hun ved et protestmøde på Piazza Navona mod den katolske kirkes engagement i italiensk politik, herunder kirkens holdning til abort, prævention, homoseksuelle og andre minoriteter. Hun sagde bl.a. at paven ville ende i Helvede og blive "plaget af særdeles aktive homoseksuelle djævle", hvad der har fået anklageren Giovanni Ferrares til at søge justitsministeriet om tilladelse til at føre sag på vegne af paven. Ifølge bestemmelserne i Laterantraktaten fra 1929 straffes forulempelse af paven på linje med forulempelse af Italiens leder.

Eksterne henvisninger 

 
 http://www.sabinaguzzanti.it
 http://www.timesonline.co.uk/tol/news/world/europe/article4732048.ece
 http://www.berlingske.dk/article/20080914/verden/80912132/
 http://24.dk/user/peerplus/perma/2008/09/14/Den_hvide_fare

Skuespillere fra Italien
Personer fra Rom
Tertiære erhverv

Tertiære erhverv eller serviceerhverv er erhverv, hvor man ikke fremstiller eller bearbejder fysiske varer, men i stedet tjenester (også kaldet serviceydelser). Produktionen er altså af immateriel art. Erhvervene står i modsætning til de primære og sekundære erhverv. Et synonym for de tertiære erhverv er servicesektoren.

I den vestlige verden arbejder størstedelen af arbejdsstyrken i dag i de tertiære erhverv. Som følge af den økonomiske vækst er der en generel tendens til, at erhvervsstrukturen ændrer sig, så servicesektoren kommer til at fylde en større og større andel af økonomien.

Underbrancher 

Som eksempler på erhvervsområder indenfor de tertiære erhverv kan nævnes transport, handel, undervisning, rengøring, sundhedsvæsen, den finansielle sektors ydelser, underholdning, ejendomsudlejning, personlige tjenester som klipning, restauranter og værtshuse osv. Det meste af den offentlige beskæftigelse finder i næsten alle lande sted inden for de tertiære erhverv. Erhvervene kan således opdeles i offentlige tjenester og private tjenester.

Servicesektoren i Danmark 

Allerede i 1900 stod de tertiære erhverv for 44 % af Danmarks bruttoværditilvækst (BVT) (mod 30 % til de primære erhverv og 26 % til de sekundære (primært industrien). Servicesektoren har således været dominerende for indtjeningen i hvertfald i hele det 20. århundrede, og den relative betydning er steget gennem tiden. I 2010 stod de tertiære erhverv for 77 % af den danske bruttoværditilvækst og 79 % af den samlede beskæftigelse (svarende til, at godt 2,2 millioner danskere arbejdede i servicesektoren i 2010). Knap 40 % af de beskæftigede i sektoren arbejdede i den offentlige sektor, mens godt 60 % var beskæftiget i private servicevirksomheder. De private tjenesteerhverv opdeles af Danmarks Statistik i følgende grupper, rangordnet efter den andel af Danmarks BVT, de stod for i 2013:

 Handel og transport mv. - 19,7 % af BVT
 Erhvervsservice (udfører forskellige tjenesteydelser til andre virksomheder, f.eks. rengøring, regnskabshjælp, konsulentydelser) - 8,9 % af BVT
 Boliger (den imputerede værdi af lejeværdien af egen bolig for alle danske ejerboliger) - 8,2 % af BVT
 Finansiering og forsikring (værdien af ydelserne i den finansielle sektor) - 6,5 % af BVT
 Information og kommunikation - 4,2 % af BVT
 Kultur, fritid og anden service - 3,5 % af BVT
 Ejendomshandel og udlejning af erhvervsejendomme - 2,6 % af BVT

Se også 

 Erhvervsstruktur
 Primære erhverv
 Sekundære erhverv

Kilder 

Erhverv
Jeu de paume

Jeu de paume er en fransk forgænger til tennis. Oprindeligt blev der spillet med bare hænder, senere med handsker og endeligt med ketcher.

Sportsgrenen spilledes i Frankrig og bredte sig i det 16. og 17. århundrede til bl.a. Danmark, hvor der blev indrettet særlige boldhaller ved flere slotte.

Jeu de paume var en olympisk disciplin ved de olympiske lege i 1908.

I dag har sporten hovedsageligt tilhængere i England, Holland, USA og Australien.
Primærerhverv

Primære erhverv er erhverv, hvor man frembringer råstoffer fra naturen uden at forarbejde dem. Som eksempler på erhvervsområder kan nævnes landbrug, fiskeri, minedrift, skovbrug osv. Produktionen bringes enten til forbrugeren eller til videre forarbejdning hos andre virksomheder.

I den vestlige verden udgør de primære erhverv en lille del af den samlede arbejdsstyrke. I Danmark beskæftigede de 2,9 % af den samlede beskæftigelse i 2010. Samtidig stod de for 4,6 % af Danmarks bruttoværditilvækst - heraf stod råstofudvindingen, primært fra Nordsøen, alene for 3,4 %, mens landbrug, gartneri og skovbrug stod for 1 % og fiskeriet for 0,2 %.

I 1950 var der næsten 600.000 beskæftiget i de primære erhverv i Danmark, men i 2006 var der kun 100.000.
Dette skyldes ikke, at der er mindre brug for de primære erhverv, blot at langt mere af arbejdet bliver udført af maskiner, og derfor er det ikke nødvendigt med nær så mange arbejdere.

Se også 

 Erhvervsstruktur
 Sekundære erhverv
 Tertiære erhverv

Kilder 

Erhverv
Sekundærerhverv

Sekundære erhverv er erhverv, hvor man bearbejder råstoffer. De sekundære erhverv bliver også kaldt de forarbejdende erhverv, fordi det er disse erhverv, der forarbejder råvarerne. De omfatter de varefremstillende erhverv, der ikke er placeret blandt de primære erhverv - idet de tertiære erhverv ikke fremstiller varer, men tjenester. Industri (inklusive håndværk, der i Nationalregnskabet ikke opfattes som et selvstændigt erhverv, men indgår som en del af industrien), forsyningsvirksomheder (dvs. virksomheder, der står for fremstilling og/eller distribution af elektricitet, varme, gas, vand o.l.) samt bygge- og anlægsbranchen udgør tilsammen de sekundære erhverv i et land som Danmark.

Sekundære erhverv udgør i Vesten ofte omkring en fjerdedel af et lands beskæftigelse. I Danmark beskæftigede de i 2010 tilsammen 18,5 % af alle beskæftigede og fremstillede varer, hvis værdi udgjorde 18,6 % af den samlede danske bruttoværditilvækst (BVT). Det udgør et betydeligt fald i forhold til tidligere. I 1966 var således 36,6 % af den samlede beskæftigelse og 33,1 % af bruttoværditilvæksten i de sekundære erhverv. Dette er et udtryk for den generelle erhvervsudvikling, der har været i den vestlige verden i de seneste par hundrede år. I takt med den økonomiske vækst er erhvervsstrukturen ændret, hvilket har medført, at de sekundære erhverv (primært industrien) først er vokset på bekostning af de primære erhverv, men siden er faldet relativt i betydning i forhold til de tertiære erhverv, der i dag står for langt den største del af den samlede beskæftigelse og værditilvækst i lande som Danmark.

Se også 

 Erhvervsstruktur
 Primære erhverv
 Tertiære erhverv
 Industri

Kilder 

Erhverv
Bollocks

Bollocks (1978 – ca. 1982) – Dansk punkband der bl.a. spillede på de tidlige danske punkscener Rockmaskinen og Saltlageret. Bollocks var ret tro mod den oprindelige punkgenre introduceret af bl.a. Ramones og Sex Pistols. Især inspiration fra Ramones kan spores i Bollocks' sange. Bandet må sammen med bl.a. danske Sods og Brats betegnes som værende blandt de første danske punkbands. 

Bollocks spillede til punkfestivalerne Concert Of The Moment (1979), Concerto de Nobrainos insanos (1980) og Nosferatu Festival (1982). Bandet spillede på Roskilde Festival i 1980.

Bollocks' koncert sammen med en række andre bands i Saltlageret den 8. december 1978 bliver i punk fanzinet Iklipsx anmeldt således af Jesper Reisinger: "Bollocks var aftenens scoop, også en helt ny gruppe (kun 3 dage) men alligevel bedre end de andre. De gad ikke lave spil for galleriet, for de var punks, og de vidste det."

Bollocks blev gendannet i 2000'erne og er et forholdsvis aktivt band på livescenen. Tidligere og nuværende medlemmer i Bollocks er Jens, Lars, Fjelde, Marco, Peter, Peter (tidl. i ADS) og Malle.

Udgivelser 
 MC 14/11 1980 Concert Of The Moment (Irmgardz / IRMG K502) Cover
 12" 3x LPlive 1980 Concert Of The Moment (Irmgardz / IRMG02) 
 12" LP Compilation 1982 Live Nosferatu Festival ( Nosferatu Records / NOS1)
 12"lP 1997 Comp Bloodstains Across Denmark.

Eksterne henvisninger 
 Bollocks MySpace-profil
 Blog med fotos, video og musik af Bollocks
 Fanzinet Iklipsx Nr. 4 dec. 1978 – anmeldelse af Bollocks i Saltlageret d. 8.12.1978 – Download link (PDF 3.69Mb)

Punkgrupper fra Danmark
Rockgrupper fra Danmark
Musikgrupper fra 1978
Dig og mig

Dig og mig kan henvise til flere artikler:

 "Dig og mig (sang)" – en sang fra 1984 af Dieters Lieder.
 Dig og mig (film 1986) - en amerikansk film med originaltitlen About last night
 Dig og mig (film) – en film fra 2008 af Christian E. Christiansen.
 Dig & Mig (duo) – en dansk pop-/rockduo
D'Hondts metode

D'Hondts metode er en metode til at fordele mandater ved valg. Metoden er opkaldt efter den belgiske jurist Victor D'Hondt. Denne metode minder om Sainte-Laguës metode, men bruger andre divisorer. Den D'Hondtske metode har en tendens til at favorisere større partier. F.eks. kan det største parti få absolut flertal med under halvdelen af stemmerne, som det nogen gange sker ved danske kommunalvalg, som i Frederiksberg (Det Konservative Folkeparti) og Horsens (Socialdemokratiet) i 2005.

Denne metode benyttes bl.a. i store dele af Europa, samt mindre dele af Sydamerika. I Danmark bruges D'Hondts metode ved kommunalvalg og Europa-Parlamentsvalg, samt indtil 1953 og igen efter 2007 ved fordelingen af kredsmandater ved Folketingsvalg.

Fordeling af mandater 
Når stemmerne er talt op efter valget, divideres stemmerne til hvert parti (eller rettere valgforbund, listeforbund eller kandidatlister) med divisorerne 1-2-3-4-5 osv. Dvs. at der udregnes en række kvotienter, som vist i nedenstående eksempel. Det parti, der har den største af de fremkomne kvotienter, får det første mandat. Den næststørste kvotient giver ret til det andet mandat og så fremdeles, indtil alle mandater er fordelt. Når en kvotient har givet et parti valg, benyttes den næste kvotient for partiet i beregningerne. Er kvotienterne lige store, foretages lodtrækning.

Eksempel 
Fordeling af 7 mandater uden valgforbund imellem partier.

I starten har ingen partier nogen mandater. Hvis der kun var et mandat og parti A fik det, ville de "betale" mest for det, derfor tildeles de mandatet. I næste runde ville et mandat yderligere til parti A betyde, at hvert mandat koster 170.000 stemmer. Hvis derimod parti B får andet mandat, vil det være 280.000 stemmer værd, hvilket er mere end, hvad det er værd for parti A. Alle mandater fordeles på denne måde efter tur.

Sammenligning med forholdsmæssig mandatfordeling 
I eksemplet skal 7 mandater fordeles. Fordelingstallene findes ved at dividere hvert partis stemmetal med det samlede stemmetal og gange med antal mandater (7). Fordelingstallene med de største decimalbrøker (0,78 og 0,49 i eksemplet) rundes op indtil det samlede antal mandater bliver 7.

Her får Parti D et mandat, mens Parti B får et mandat mindre end ved D'Hondts metode.

Referencer 

Politiske valg
Ernest Swinton

Sir Ernest Dunlop Swinton (født 21. oktober 1868 i Bangalore, Indien, død 15. januar 1951) var en britisk officer med rang af generalmajor (Major General), krigskorrespondent og militærhistoriker.

Swinton er ofte berømmet som en af de personer, der har haft størst indflydelse på udviklingen af kampvogne til krigsanvendelse samt for grundlæggelse af betegnelsen "no-mans land", en betegnelse han populariserede under perioden som krigskorrespondent under pseudonymet Eye-Witness. 

Swinton, der var født i Bangalore i den sydlige del af Indien i 1868, blev officer i det britiske ingeniørkorps (Corps of Royal Engineers) i 1888, hvor han gjorde tjeneste i Indien og blev udnævnt til løjtnant (Lieutenant) i 1891.

Senere deltog han som officer i den anden boerkrig i Sydafrika i 1899-1902. På baggrund af sine militærstrategiske overvejelser skrev han efter krigens afslutning den lille bog The Defense of Duffer's Drift , der blev en militær klassiker om militær strategi og taktik for små enheder og anvendes eksempelvis også under af uddannelse af amerikanske officerer .

I årene op til den første verdenskrig fungerede han som stabsofficer og officiel militærhistoriker tilknyttet observationer fra den russisk-japanske krig (1904-05).

Swintons position som højtrangerende stabsofficer med stor strategisk og taktisk erfaring var med til at give hans pres for udviklingen af små kampvogne under første verdenskrig større vægt, skønt udviklingen af kampvogne i virkeligheden allerede var indledt langt tidligere, men opgivet på grund af omfattende tekniske vanskeligheder, især den store vægt som var nødvendig for at sikre tankens modstandsdygtighed, men udviklingen af større og kraftigere motorer og mere fleksible hjulophæng gjorde det muligt at udvikle de første succesrige kampvognstyper under første verdenskrig.

I 1919 trak Swinton sig med rang af generalmajor tilbage fra militæret, hvorefter han et par år fungerede inden for den civile britiske luftfartsstyrelse og det britiske Air Ministry. Derefter fik han i 1922 en direktørpost i Citroën, hvorefter han blev professor i militærhistorie ved Oxford University og Colonel Commandant for det britiske Royal Tank Corps fra 1934-38.

Noter og referencer

Eksterne links 
 Who's Who: Sir Ernest Swinton – fra firstworldwar.com 
 Weapons of War: Tanks – fra firstworldwar.com (om udviklingen af tanks) 

Generaler fra Storbritannien
Militærhistorikere
Briter i 1800-tallet
Briter i 1900-tallet
Audi RS4

Audi RS4 er den stærkeste model i Audi A4-serien.

B5 (2000−2001)

Specifikationer

B7 (2006−2008)

Specifikationer 

RS4
Store mellemklassebiler
Biler introduceret i 2000
Biler fra 2000'erne
Stationcars
Audi S og RS-modeller

S og RS modellerne er en serie af sportsligt orienterede biler fra den tyske bilproducent Audi.

Audi S og RS modelserie

Aktuelle modeller

Tidligere modeller

Fremtidige modeller 

S og RS-modeller
-fil

Stavelsen -fil (af græske filos, ven) danner med græske forstavelser eller endelser, ord, der betegner en bestemt tilbøjelighed, lyst eller trang. En bibliofil har fx lyst til bøger. 

Endelsen -fob betyder angst for og -man sygelig tilbøjelighed til.

Ordet Fili er et oldgræsk ord for "tiltrækkes af" – kærlighed især platonisk. Fili indgår i parafili, der betyder en usædvanlig seksualitet.

Eksempler 
Som endelse:
 En audiofil tiltrækkes af (perfekt) lyd / Hi-fi gengivelse af lyd fra stereoanlæg og lignende
 En pianofil tiltrækkes af klavertangenter fra et klaver
 En lipofil tiltrækkes af fedt som fx i sæbe
 En hydrofil tiltrækkes af vand
 En bibliofil tiltrækkes af bøger

Om forkærlighed for særlige kulturer/nationer og lign.:

Forkærlighed for dyr:

Om kemiske stoffer:

Om seksuelle tilbøjeligheder:

Anvendt som forstavelse, bl.a.:
 Filateli, Frimærker
 Filosofi, visdom
 Filologi, sprog
 Filantrop velgørenhed

Se også 
 Agape
 Eros (kærlighed)
 Fobi

Fil
Michael Ball

Michael John Ball (født 2. oktober 1979 i Liverpool, England) er en engelsk tidligere fodboldspiller. Gennem karrieren repræsenterede han blandt andet Everton, Rangers FC, PSV Eindhoven og senest Manchester City. Michael Ball valgte i 2013 at stoppe sin professionelle karriere som fodboldspiller.

Landshold 
Ball nåede at spille en enkelt kamp for Englands fodboldlandshold, som han repræsenterede i 2001 i en kamp mod Spanien.

Eksterne henvisninger 

Fodboldspillere fra England
Fodboldspillere fra Everton F.C.
Fodboldspillere fra Rangers F.C.
Fodboldspillere fra PSV Eindhoven
Fodboldspillere fra Manchester City F.C.
Fodboldspillere fra Leicester City F.C.
Darius Vassell

Darius Martin Clarke Vassell (født 13. juni 1980 i Birmingham, England) er en engelsk tidligere fodboldspiller, der gennem karrieren spillede for engelske Aston Villa, Leicester og Manchester City, samt for tyrkiske Ankaragücü.

Landshold 
Vassell spillede 22 kampe og scorede seks mål for Englands landshold, som han blandt andet repræsenterede ved VM i 2002. Hans første landskamp var en kamp mod Holland 13. februar 2002.

Eksterne henvisninger 

Fodboldspillere fra England
Fodboldspillere fra Aston Villa F.C.
Fodboldspillere fra Manchester City F.C.
Fodboldspillere fra Ankaragücü
Fodboldspillere fra Leicester City F.C.
Personer fra Birmingham
Deltagere ved verdensmesterskabet i fodbold 2002
Deltagere ved det europæiske mesterskab i fodbold 2004
Nigel Reo-Coker

Nigel Shola Andre Reo-Coker (født 14. maj 1984 i London, England) er en engelsk deffensiv midtbanespiller, som spiller i Milton Keynes Dons. Han kom til klubben i 2018 og har tidligere spillet for blandt andet Aston Villa, Wimbledon, West Ham United, Bolton Wanderers og Ipswich Town.

Eksterne henvisninger 

Fodboldspillere fra England
Fodboldspillere fra Wimbledon F.C.
Fodboldspillere fra West Ham United F.C.
Fodboldspillere fra Aston Villa F.C.
Fodboldspillere fra Bolton Wanderers F.C.
Fodboldspillere fra Ipswich Town F.C.
Fodboldspillere fra Vancouver Whitecaps
Sebastian Aagaard-Williams

Sebastian Henry Aagaard-Williams (født 11. august 1988) er dansk sanger og skuespiller, færdiguddannet fra Den Danske Scenekunstskole i 2017.

Aagaard-Williams har medvirket i Jesus & Josefine og Møgunger og været en del af det populære boyband B-Boys. Han har været deltager i Hvem vil være millionær? i 2009 og i Masterchef Danmark i 2012.

Han er opvokset i Farum og blev student i sommeren 2008 på Aurehøj Gymnasium.

Roller 
 Møgunger (2003) – Svend
 Jesus & Josefine (2003) – Jesus
 Oskar og Josefine (2004) – Jesus
 Junglebogen (efteråret 2008 på Nørrebro Teater) – Mowgli
 Skatteøen (2009-2011) – Jim Hawkins
 Musicalen Hair (kendt efter filmen af samme navn) (2013) - Harim

Referencer

Eksterne henvisninger 
 

Sangere fra Danmark
Skuespillere fra Danmark
Studenter fra Aurehøj Gymnasium
Columbus (Kentucky)

Columbus er en by i Hickman County, Kentucky, USA. Der var 229 indbyggere ved folketællingen i 2000.

Historie 
Mens Thomas Jefferson var præcident udbrød der brand i Washington, D.C., hvilket fik Jefferson til at foreslå, at den amerikanske hovedstad skulle flyttes til den mere centralt beliggende by Columbus. Forslaget blev forkastet af Senatet med en enkelt stemme.

Borgerkrigen 
Columbus mest bemærkelsesværdige øjeblik indtraf i september 1861 under den amerikanske borgerkrig, da den blev besat at styrker fra Sydstaterne. Det skete, selv om staten Kentucky havde erklæret sig neutral i konflikten. Besættelsen af Columbus førte til Unionen også begyndte at besætte Kentucky. 
2 måneder efter besættelsen af Columbus udkæmpedes slaget ved Belmont lige overfor Columbus på Mississippiflodens modsatte bred. Langtrækkende kanoner ved Columbus deltog i dette slag. Slaget var et af de første, hvor Ulysses S. Grant havde kommandoen over Unionens tropper, og selv om slaget endte uden en klar vinder varede det ikke længe inden hele Kentucky var på Unionens hænder.

Referencer

Byer i Kentucky
La Giovine Italia

La Giovine Italia (Det unge Italien) var en hemmelig politisk organisation grundlagt i 1831 af den italienske patriot Giuseppe Mazzini. Bevægelsens mål var at samle Italien til en republik. Italien var på den tid opdelt i småstater og domineret af Kejserriget Østrig.

I revolutionsåret 1848 blev der med gruppens støtte etableret en romersk stat, men ved fransk og østrigsk hjælp til pavestaten blev oprøret slået ned. Efter endnu et fejlslagent oprør mod Østrig i Milano i 1853 havde den republikanske italienske bevægelse udspillet sin rolle; Italiens samling kom først under kongen af Sardinien, som udråbte sig til Victor Emanuel 2. af Italien.

Italiens historie
Habicht

Habicht er et bjerg i Stubaier Alperne i Østrig, der ligger mellem Stubaital og Gschnitztal. Habicht betyder duehøg på tysk. Længe troede de lokale indbyggere at bjerget var det højeste i Tyrol, på grund af primærfaktoren over de omliggende bjerge, men det højeste bjerg i Stubaier Alperne, Zuckerhütl er 230 meter højere end Habicht.

Der er tre gletsjere på Habicht: På nordsiden ligger Mischbachferner, mod nordøst , den lille Pinnisferner, og på den sydøstlige side ligger Habichtferner.

Eksterne henvisninger 

 Habicht på SummitPost.org

Bjerge i Østrig
Bjerge i Alperne
Hahnenkamm

Hahnenkamm er et bjerg der ligger ovenfor Kitzbühel i Kitzbühel Alperne i Østrig, med en højde på 1.712 m.

Skicenteret i Kitzbühel holder til på dette bjerg, der hvert år er hjemsted skiløbet Hahnenkammrennen. Den mest kendte løjpe på Hahnenkamm er Streif, som som regnes for den mest krævende i Alpine World Cup for ski.
Hahnenkammrennen har været afholdt hvert år siden 1931 og har været en del af Alpine World Cup for mænd siden 1967.

Bjerge i Østrig
Bjerge i Alperne
Aeroflot Flight 821

Aeroflot Flight 821 (el. Flight SU-821), en Boeing 737-500 opereret af Aeroflot-Nord som del af en serviceaftale med Aeroflot forulykkede den 14. september 2008 i forbindelse med indflyvning til Perm Airport . Alle 88 ombordværende (82 passagerer og 6 besætningsmedlemmer) omkom under ulykken.

På ulykkestidspunktet (05:10 lokal tid, 03:10 Moskva-tid, eller 13. september 2008 kl. 23:10 UTC) var området omkring Perm i Ural-regionen præget af regn og tåge. Flyet, en Boeing 737-500 med registreringsnummer VP-BKO, var undervejs fra Moskvas Sheremetyevo International Airport til Perm. Øjenvidner rapporterer om en eksplosion og en ildkugle, der faldt til jorden. Dele af flyet ramte jernbanesporet på den transsibiriske jernbane, hvor dele af skinnelegemet rapporteres ødelagt.

Se også
Aeroflot Flight 593

Noter og referencer

Eksterne henvisninger 

Flyulykker og -hændelser i 2008
Flyulykker og -hændelser i Rusland
Aeroflot
Hochkönig

Hochkönig er det højeste bjerg i Berchtesgaden Alperne og hele den omliggende bjerggruppe. Det ligger vest for byen Bischofshofen i den østrigske delstat Salzburg og 42 km syd for byen Salzburg. Hochkönig er adskilt fra resten af Berchtesgaden Alperne og fra nabobjerget Steinernes Meer af bjergpasset Torscharte på 2.246 m. Selve toppen ligger på den sydlige udkant af et stort kalkstensplateau, som næsten er dækket af isbræen Übergossene Alm.

I 1898 byggede Österreichischer Touristenklub en hytte ved toppen. Bygningen som står der nu er fra 1985 og kan huse næsten hundrede bjergbestigere.

Bjerge i Østrig
Bjerge i Alperne
Sassari

Sassari er en by i det nordlige Sardinien i Italien, den næststørste på øen med indbyggere, og hovedstad i provinsen Sassari.

Referencer

Henvisninger 

Byer på Sardinien
Kommuner i provinsen Sassari
Giuliano da Sangallo

Giuliano da Sangallo, (født 1443, død 1516) var en florentinsk arkitekt, der arbejdede for Pave Leo 10. Han lavede et projekt til San Lorenzo-kirkens facade.

Hans søn var Francesco da Sangallo, (1494-1576) var billedhugger. Giuliano da Sangallo var Michelangelos ven og læremester udi arkitekturen. Ifølge H.V. Morton, Roms Trylleri, (1968) gik Giuliano, Francesco og Michel Angelo i 1506 en tur til Forum Romanum for at se den nyfundne skulptur, Laokoon, der tidligere var blevet beskrevet af Plinius, og som efterfølgende skulle få stor betydning for renæssancens kunst og kunstopfattelse.

Eksterne henvisninger 

Arkitekter fra Italien
Renæssancearkitekter